open-index/open-wikipedia-markdown huggingface dataset:
Kaapsehoop

**Kaapsehoop** is 'n klein dorpie in Mpumalanga, in die ooste van Suid-Afrika, 25 km van Nelspruit. Die dorp word ook **Kaapsche Hoop** genoem, die ou naam en Nederlandse naam van die dorp.

## Geskiedenis 
Kaapsehoop het oorspronklik bekendheid verwerf as 'n goudmyndorp, eens bekend as die Duiwelskantoor, toe spoelgoud in 1882 ontdek is in 'n klein spruitjie wat deur die dorp vloei. Dit het gelei dat 'n gedeelte van die oorspronklike dorpuitleg herroep is en toe geopen is vir gouddelwery. Maar die beter-lonende ontdekking van goud vroeër in Pelgrimsrus in 1873 en Barberton in 1881, gevolg deur die ontdekking van goud aan die Witwatersrand in 1886, tesame met karige opbrengste verkry by Kaapsche Hoop het gelei tot die dorp se agteruitgang.

## Vandag 
Die dorpie is die afgelope tyd "herontdek" en is nou 'n gewilde naweektoevlugsoord met sy interessante outydse boustyl, insluitende vele akkommodasie-ondernemings. Nuwe behuising (ongelukkig nie in dieselfde outydse boustyl nie) is ook opgerig op sommige van die oorblywende oop erwe.

## Sien ook 
* Lys van dorpe in Suid-Afrika
* Starvation Creek-natuurreservaat

## Verwysings
Ingermanland

[duimnael|350px|Ingermanland en die Lutherse gemeentes in die [Sint Petersburg-goebernija, omstreeks 1900.]]
**Ingermanland** of **Ingrië** (Fins: *Inkeri* of *Inkerinmaa*, Russies: *Ижора* of *Ингерманландия*, Sweeds: *Ingermanland*, Esties: *Ingeri* of *Ingerimaa*) is 'n historiese landstreek in Rusland wat bestaan uit die suideroewer van die Newarivier, tussen die Golf van Finland, die Narwa-rivier en die Peipoesmeer in die weste, en Ladogameer en die westeroewer van die Wolchof-rivier in die ooste. Oorsponklik was die Newa-rivier die grens tussen Ingermanland en Karelië, maar sedert die laat 15de - vroeë 16de eeu het dit noord geskuif, nader aan die Kareliese landengte, en loop dit al langs die Sestra-rivier en dan ooswaarts na die Ladogameer. 

Histories is Ingermanland deur Finse volke bewoon: Ingriërs, Wote en later die Ingermanlandfinne en Este. Die Ortodokse Ingriërs en die Wote is die inheemse volke van die gebied. Nadat Swede dit oorwin het, het Ingermanlandfinnse, afstammelinge van 17de eeuse Lutherse immigrante uit die hedendaagse Finland, die meerderheid-bevolking geword. Die Russifikasie van die gebied was teen die 1930's byna voltooi en vandag is dit die noordwestelike anker van Rusland en die land se "venster" op die Oossee, met Sint Petersburg as middelpunt.
duimnael|200px|Vlag van die Ingermanlandfinne
 
## Verwysings
Ingries

**Ingries** of **Izhories** (*ižoran keeli*) is 'n uiters bedreigde taal, wat in die historiese Ingermanlandgebied in Noordwes-Rusland gepraat word, uit die Fins-Oegriese taalfamilie. In die 1989 Sowjetuniesensus het 820 mense hulle moedertaal as Ingries aangegee. Die sprekers behoort aan 'n klein volk, die Ingriërs, wat in die Leningrad-oblast wes van Sint Petersburg leef. 'n Kortstondige skryftaal het in die 1930's die lig gesien. Dit is egter nie deur die destydse Sowjetunieregering ondersteun nie. Ingries is nou verwant aan Fins en Karelies en Finse taalkundiges beskou dit nie as 'n aparte taal nie maar as 'n oostelike dialek van Fins soos die dialekte van die Ingriese Finne of Ingermanlanders, die nasate van protestante Finne wat in die 17de eeu onder Sweedse aanmoediging na Ingermanland geïmmigreer het.

Vier Ingriese dialekte kan onderskei word: Die benede-Luga en Soikkola dialekte wat in die westelike deel van Ingermanland gepraat word en die Kheva dialek op die Ingermanland Plato sowel as die Oredezh of Bo-Luga dialek wat naby die Oredezhrivier gepraat is. Die Oredezh dialek is is nou uitgestorwe.

Om verwarring met die Ingermanlanders en hulle taal te voorkom word daar soms na die taal as Izchories verwys.

## Verwysings
Cheyenne

**Cheyenne** is die hoofstad en grootste stad van die Amerikaanse deelstaat van Wyoming. Die stad is in 1867 gestig. Dit is ook die administratiewe sentrum van die distrik Laramie. Cheyenne het 'n bevolking van sowat 53 011 mense (grootstadsgebied 81 607).

Cheyenne se byname is *Magic City of the Plains*, *Capital City* en The Frontier City''.

## Klimaat 
Die klimaat van Cheyenne is halfdor.

## Verwysings 
## Eksterne skakels 
*
Bergville

**Bergville** is 'n dorp in die weste van KwaZulu-Natal, in Suid-Afrika. Die dorp lê op die R74 hoofpad net onder die Drakensberge tussen die Woodstock- en Spioenkopdamme. Die Tugelarivier vloei ook langs Bergville verby. Die Oliviershoekpas is naby die dorp.

## Geskiedenis 
Piet Retief het die eerste keer die Oliviershoekpasroete gebruik toe hy oor die Drakensberg getrek het. Die eerste setlaars was die Berlynse Sendinggenootskap wat 'n sendingstasie in 1847 by Emmaus gestig het. Die dorp is in 1897 uitgelê op die plaas Kleine Waterval wat aan 'n afgetrede skeepskaptein, ene Wales behoort het. Die naam Bergville is eers in 1903 toegeken. 'n Takspoorlyn het die dorp vanaf Estcourt in 1914 bereik.

## Distrik 
Die distrik is 2&nbsp;600&nbsp;km² groot. Vee en suiwelprodukte is van die belangrikste ekonomiese aktiwiteite wat beoefen word. Daar is ook baie forelle om te hengel in die riviere van die omgewing.

## Besienswaardighede 
Daar is 'n historiese blokhuis, die enigste in KwaZulu-Natal wat behoue gebly het. Dit is nou 'n nasionale museum. Die dorp bied toegang tot verskeie oorde in die omgewing, en daar is ook 'n natuurreservaat van 4&nbsp;400&nbsp;ha by die Spioenkopdam.

## Sien ook 
* Lys van dorpe in Suid-Afrika

## Bronne 
* Eric Rosenthal, Ensiklopedie van Suidelike Afrika, 1967
* B.P.J. Erasmus, *Op Pad in Suid-Afrika*, 1995. 

## Eksterne skakels
Verulam

**Verulam** is 'n dorp 27&nbsp;km noord van Durban, in die provinsie van KwaZulu-Natal, in die ooste van Suid-Afrika. Die dorp is in die vallei van die Mdlotrivier geleë. Die Hazelmeredam is naby die dorp.

## Geskiedenis 
Die dorp is in 1850 gestig toe 400 Metodiste uit Brittanje onder die beskerming van die graaf van Verulam na hierdie omgewing gebring is. Hulle het die dorp na hom vernoem. Vandag is Verulam hoofsaaklik 'n Indiërdorp.

## Sien ook 
* Lys van dorpe in Suid-Afrika

## Bronne 
* 
* 
## Verwysings
Lephalale

**Ellisras** of amptelik **Lephalale** is 'n steenkoolmynboudorp in die weste van die Limpopoprovinsie, in die noorde van Suid-Afrika. 

## Geskiedenis 
Ellisras is een van die jongste dorpe in Suid-Afrika en is vernoem na Patrick Ellis en Piet Erasmus. Die dorp is in 1960 op die plaas Waterkloof uitgelê en het in 1986 munisipale status verwerf. 

## Distrik 
Die dorp is die hart van die Bosveld se wildbedryf; daar is 'n groot verskeidenheid en oorvloed wild in die omgewing. Trofeejagters kom van oor die hele wêreld na Ellisras. Veeboerdery is gevestig in die distrik terwyl grondbone en tabak ook verbou word. Die jaarlikse Bosveldfees word ook hier gehou.

## Steenkool 
Steenkool is in die 1920's op die plaas Grootgeluk ontdek toe daar vir water geboor is. Die reserwes is ongelooflik groot; daar word beraam dat ongeveer die helfte van Suid-Afrika se reserwes hier geleë is. Die steenkool vorm deel van die Waterberg-steenkoolveld. Yskor bedryf 'n oopgroefmyn by Grootgeluk wat steenkool verskaf aan Matimba-kragstasie, die grootste lugverkoelde kragstasie ter wêreld. Die myn en kragstasie is in die 1970's gebou. Van die steenkool word as hoëgraadse metallurgiese kooks vir Yskor se aanlegte verwerk.

## Medupi Kragsentrale 
Die Medupi Kragsentrale is tans in aabou in die omgewing.

## Sien ook 
* Gereformeerde kerk Magol
* Lys van dorpe in Suid-Afrika
* NG gemeente Albertyn

## Verwysings
Geelhout

Die **geelhout**  (*Podocarpus latifolius*), ook bekend as **opregte geelhout** of **breëblaar-geelhout**, is 'n groot immergroen boom in die familie Podocarpaceae wat tot 35&nbsp;m hoog word. Hierdie boomspesie is Suid-Afrika se nasionale boom. Die hout word in die houtbedryf benut. Die boom se FSA-nommer is 18.

## Verspreiding en status
Dit is inheems aan Lesotho, Suid-Afrika en Eswatini en op die SANBI-rooilys word dit as 'veilig' gelys. Dit word aangetref van die Wes-Kaap tot in Mpumalanga en Limpopo. Soos ander geelhoute is dit 'n beskermde spesie in Suid-Afrika, en kan net met die nodige lisensie benut word.

## Beskrywing
Die stam kan 'n middellyn van tot 3&nbsp;m hê. Dit is reusagtig wanneer dit in immergroen berg- en kuswoude groei, maar kom voor as lae of dwergagtige bome op blootgestelde berghange. Die bas is langskeeps gegroef. Manlike bome produseer pienkerige, katjieagtige keëls wat ongeveer 2,5&nbsp;cm lank is. Die vroulike bome produseer vlesige blombodems en aan die punt word een of twee sade gevind. Die sade is ongeveer 1 tot 1,5&nbsp;cm lank, dun en vlesig en word op 'n helderrooi, vlesige kussinkie gedra. Die sade word blou of perskleurig wanneer hulle volwassenheid bereik.

## Fotogalery

Lêer:Podocarpus latifolius seedlings.jpg|Saailinge
Lêer:Podocarpus latifolius - Cape Town - 1.JPG|Teen die hang van Tafelberg
Lêer:Podocarpus latifolius - Cape Town - 2.JPG|Loof op Tafelberg
Lêer:Podocarpus latifolius 2.jpg|Loof in Graskopkloof
Lêer:Podocarpus latifolius.jpg|Injasuthi, KwaZulu-Natal Drakensberg, Suid-Afrika

## Sien ook 
* Lys van Nasionale Simbole van Suid-Afrika
* Alfabetiese lys van Suid-Afrikaanse bome

## Verwysings 
## Bronne 
* Conifer Specialis Groep (1998). Podocarpus latifolius. 2006 IUCN Rooilys van Bedreigde spesies. IUBN 2006. Besoek op 12 Mei 2006.
* Suid-Afrikaanse Staatsimbole
* Algemene gids tot BOME. Keith, Paul & Meg Coates Palgrave. 2000. 
* Plants of the World Online
* van Rensburg, Theuns: Ons nasionale boom. In: Omgewing RSA. Departement van Omgewingsake. Deel 10, nr. 6, Junie 1983

## Eksterne skakels
Woties

**Woties** (*vad’d’a tšeeli*) is die taal wat deur die Wote van Ingermanland gepraat word. Dit is nouverwant aan Esties en behoort tot die Oosseefinse tak van die Fins-Oegriese tale.  Woties word net in twee dorpies, Krakolye en Luzhitsy in die Kingisepp distrik gepraat en is op die rand van uitsterwing. In 1989 was daar slegs 62 sprekers waarvan die jongste in 1938 gebore is. Teen 2005 was daar moontlik slegs 20 sprekers oor.

In 1848	was daar nog 5&nbsp;148 Wote maar in die 19de eeu was die taal reeds aan die agteruitgaan ten gunste van Russies. Dié agteruitgang het onder Sowjetbewind versnel en teen die begin van die Eerste Wêreldoorlog was daar slegs 1&nbsp;000 sprekers. Die Wotiese bevolking het tussen 1926 en 1959 met 90% gedaal. Sedertdien het die Wote meestal hulle etniese identiteit verberg en hulle as Russe voorgehou in 'n oorwegend Russiese omgewing. 

Woties het oorspronklik verskeie dialekte gehad naamlik die Westelike, Oostelike, Kukkusi en Kreevin-dialekte, lg. 'n enklave in Letland. Kreevin het in die 19de eeu uitgesterf en die Oostelike dialek in die 1960's.

## Verwysings
Lyfs

**Lyfs** (*līvõ kēļ* of *rāndakēļ*) is 'n uitgestorwe taal wat behoort tot die Oosseefinse tak van die Oeraalse tale in die Fins-Oegriese taalfamilie. Lyfs was nou verwant aan Esties. Die moederland van die Lyflanders is Lyfland wat in Letland geleë is, in die noorde van die Koerland-skiereiland. Sommige etniese Lyflanders het in onlangse tye die taal aangeleer in 'n poging om dit te laat herleef, maar aangesien Lyflanders 'n klein minderheid is, is daar weinig geleenthede om die taal te praat. Grizelda Kristiņa, die laaste moedertaalspreker, is in 2013 op die ouderdom van 103 oorlede.

duimnael|links|
Die Lyfse alfabet is 'n variant van die Latynse alfabet wat 'n hibried van die Letse en Estiese ortografieë verteenwoordig.

## Geskiedenis 
duimnael|links|Titelblad van die Evangelie van Mattheus in die Oostelike dialek van Lyfs
Lyfs het van 'n posisie van dominansie in Lyfland en Koerland, waar die Lyflanders vir 2000 jaar gewoon het, agteruitgegaan tot 'n handjievol sprekers wat vandag oorbly. In die 13de eeu was die aantal sprekers van Lyfs sowat 30&nbsp;000. In ongeveer 1200 is Lyfland deur die Orde van de Swaardbroeders en die Duitse Orde ingeval wat gelei het tot 'n magstryd rakende die heerskappy van die gebied tussen hierdie ordes en die Aartsbiskop van Riga. In 1522, tydens die Protestantse Hervorming, is Koerland deur Denemarke geannekseer. In 1557 is die gebied deur Rusland binnegeval en van 1558 tot 1583 het Rusland, Swede, Denemarke, Litaue en Pole oor die gebied geveg in die Lyflandse Oorlog. In die Verdrag van Nystad in 1721 het Lyfland en Koerland provinsies van Rusland geword. Al hierdie gebeure het daartoe gelei dat daar teen die 19de eeu slegs sowat 2&nbsp;000 mense was wat steeds Lyfs gepraat het. In 1852 was die aantal Lyflanders 2&nbsp;394. Met die 1918-stigting van die staat Letland het die Lyfse taal 'n oplewing ondergaan. Dit is egter omgekeer met die Sowjetunie se inval van Letland tydens die Tweede Wêreldoorlog en die marginalisering van Lyfs onder die Sowjetbewind.

## Taalherlewingsprogram 
Sedert Letland onafhanklikheid herbekom het, is pogings van stapel gestuur om Lyfs te laat herleef. Lyfs word wetlik erken as 'n selfstandige Letlandse taal en die regering van Letland ondersteun Lyfse taalaktiwiteit en verskaf finansiële ondersteuning vir 'n amptelike program genaamd "Lyflanders in Letland." In 1992 het Lyflanders die publikasie van *Livli* (Lyfs), die nasionale koerant wat in Lyfs uitgegee is in Letland in die 1930's laat herleef, die meeste artikels is egter in Lets. 'n Poging in 1993 deur 'n jong Lyfse digter, Valt Ernstreit, om 'n eksklusief Lyfse publikasie op die been te bring, Livli+, het nie geslaag nie en slegs 'n paar uitgawes is gepubliseer.

Dit is egter nie duidelik of dit reeds te laat is om Lyfs te red nie aangesien daar nie meer moedertaalsprekers is wat 'n motivering verskaf vir die gebruik van die taal nie.

## Verwysings 
## Eksterne skakels 
*  Virtual Livonia
*  Ethnologue-verslag
*   Lets-Lyfs-Engels Woordeboek
Allanridge

**Allanridge** is 'n mynboudorp in die Lejweleputswa Distriksmunisipaliteit in die Noord-Vrystaat, Suid-Afrika. Die dorp is 50&nbsp;km suid van Bothaville en is deel van die Vrystaatse Goudveld.

## Geskiedenis 
Die dorp is in 1950 gestig en vernoem na Allan Roberts, die Johannesburgse geoloog en tandtegnikus wie se boorgat op die nabygeleë plaas Aandenk binne 122&nbsp;m van een van die rykste gouddraende riwwe in die wêreld gekom het. Allanridge is ontwerp deur die stadsbeplanner William Backhouse wat ook Welkom uitgelê het. Dit het op 21 Desember 1956 'n munisipaliteit geword.

## Omgewing 
Al die water wat uit die myne kom word in 'n reuse meer gepomp waar duisende voëls nes geskop het. Die meer is Stinkpan gedoop. 

## Sien ook 
* Aandenk-boorgat
* Lys van dorpe in Suid-Afrika
* Phathakahle, sy township

## Verwysings 
## Bronne 
*
*
Dealesville

**Dealesville** is 'n dorp tussen Bloemfontein en Boshof in die Vrystaat, in Suid-Afrika.

## Geskiedenis 
Dit het sowat 20 jaar geneem om Dealesville te stig. Die rede was dat daar aanvanklik nie grond beskikbaar was nie. Dealesville was uiteindelik op die plaas *Klipfontein*, in besit van John Henry **Deale**, gestig. Die dorp is op 20 Julie 1899 geproklameer en het in 1914 'n munisipaliteit geword.

## Distrik 
Daar is baie soutpanne in die distrik. Die Baden-Baden-mineraalbronne is sowat 15&nbsp;km vanaf Dealesville. Die dorp is die kommersiële sentrum vir 'n gebied van gemengde boerdery.

## Sien ook 
* Lys van dorpe in Suid-Afrika

## Bronne 
*
*

## Vetwysings
Dewetsdorp

**Dewetsdorp** is 'n dorp in die Vrystaat, Suid-Afrika, en is 71&nbsp;km suidoos van Bloemfontein en 40&nbsp;km noordwes van Wepener geleë.

## Geskiedenis 
[links|duimnael|200px|Die [NG gemeente Dewetsdorp|NG kerk Dewetsdorp.]]
Die dorp is genoem na genl. Christiaan de Wet se pa, Jacobus Ignatius de Wet. Dit was voorheen bekend as **De Wet**. Jacobus de Wet was die veldkornet van die streek en het gevoel 'n dorp moet om veiligheidsredes in die omgewing van die plaas Kareefontein gestig word. In 1876 het die Volksraad die eerste aansoek vir dorpstigting van die hand gewys. Nogtans het De Wet en ander voortgegaan en die plaas Kareefontein in erwe verdeel. Drie jaar later het hy weer eens versoek dat Kareefontein as 'n dorp erken word. In 1880 is Dewetsdorp geproklameer en in 1890 het dit 'n munisipaliteit geword. Die dorp is tydens die Tweede Vryheidsoorlog deur die Britte beset nadat Bloemfontein geval het. Op 19 November 1900 het genl. De Wet die garnisoen onder bevel van W.G. Massey aangeval. Hulle het ná vier dae oorgegee.

## Distrik 
Die distik is 2&nbsp;260&nbsp;km2 groot en is uitstekende bees- en skaapwêreld. Mielies en koring word ook verbou.

## Sien ook 
* NG gemeente Dewetsdorp
* Lys van dorpe in Suid-Afrika

## Verwysings 
## Bronne 
* Op Pad in Suid-Afrika. B.P.J. Erasmus. 1995. 
* Ensiklopedie van Suidelike Afrika, Eric Rosenthal, 1967
Fins-Wolgaïese tale

Die **Fins-Wolgaïese tale** is 'n subgroep van die Fins-Oegriese tale in die Oeraalse taalfamilie wat van Fins-Permies weggebreek het in ongeveer 2000 v.C. Dit bestaan uit die Fins-Samiese en Wolgaïese tale.

## Verwysings
Aboe Dhabi

**Aboe Dhabi** (ook **Abu Dhabi**; Arabies: أَبُو ظَبْيٍ, *Abū Ẓabī*, [ɐˈbuˈðˤɑbi]) is die hoofstad van die gelyknamige emiraat en die tweede grootste stad van die Verenigde Arabiese Emirate (VAE) ná Doebai met meer as een miljoen inwoners.

duimnael|links|Aboe Dhabi se stadshorison
Aboe Dhabi, wat op 'n eiland in die Persiese Golf geleë is en ook as regeringsetel van die VAE dien, was oorspronklik 'n klein Bedoeïne- en vissersdorpie en tot in die 1930's 'n sentrum van die pêrelhandel. Eers met die ontdekking van ruolievelde in die laat 1950's het die stad 'n ongekende ekonomiese opswaai beleef. Vandag is Aboe Dhabi 'n moderne stad waar miljarde in eiendomsprojekte belê word.

Aboe Dhabi is 'n belangrike vervoerspilpunt vir die hele federasie. Mina Zayed, 'n groot seehawe met houerterminale wat vanaf 1987 ontstaan het, is in die noordooste van die eiland geleë, terwyl Aboe Dhabi se internasionale lughawe naas Doebai tot 'n leidende nasionale en internasionale lugspilpunt ontwikkel het.

Yas Eiland is ook deel van die stad.

Aboe Dhabi was een van die gasheerstede tydens die T20I-wêreldbeker 2021.

## Bronne 
*  
*  
*  
*  

## Eksterne skakels 
*  
*   Amptelike webwerf
*
Fins-Permiese tale

duimnael|links|Stamboom van Oeraalse tale
Die **Fins-Permiese tale** vorm volgens die tradisionele beskouing saam met die Oegriese tale een van die hooftakke van die Fins-Oegriese tale in die Oeraalse taalfamilie. Fins-Oegries het na raming in ongeveer 2500 – 3000 v.C in Fins-Permies en Oegries verdeel. Fins-Permies het weer in ongeveer 2000 v.C. in Permies en Fins-Wolgaïes verdeel.

Die terme *Finse tale* is in die verlede baie keer gebruik om na al die Fins-Permiese tale te verwys gegrond op 'n vroeëre teorie dat die Permiese tale baie nader aan die Oosseefinse tale is as aan Hongaars.

## Verwysings 
## Eksterne skakels 
*
Oosseefinse tale

Die **Oosseefinse** of **Balto-Finse tale** is 'n reeks verwante tale met 'n gemene oorsprong wat in die gebied aan die ooskus van die Oossee deur ongeveer 7 miljoen mense gepraat word. Dit is 'n onderafdeling van die Fins-Samiese tale wat tot die Fins-Oegriese tak van die Oeraalse taalfamilie behoort.

Oosseefins is 'n dialek kontinuum wat gewoonlik in sewe tale verdeel word. Die hoof moderne Oosseefins tale is Fins en Estnies Die ander Finse tale in die Oossee gebied is Ingries, Karelies, Wepsies, Woties, wat om die Finse Golf en die mere Onega en Ladoga gepraat word asook Võro wat in die suidooste van Estland gepraat word en Lyfs in Lyfland in Letland. Ludies word soms van Karelies onderskei en Seto van Estnies en Võro.

Fins en Estnies is amptelike tale van die Europese Unie en Finland en Estland onderskeidelik. Die kleiner Oosseefinse tale is almal bedreig en Lyfs en Woties het beide minder as 100 sprekers oor en word as uiters bedreig beskou.

## Verwysings 
## Eksterne skakels 
*  
*
Ventersburg

[duimnael|links|Die [NG gemeente Ventersburg|NG kerk Ventersburg.]]
[duimnael|links|Die [Gereformeerde kerk Ventersburg in 2016, 103 jaar nadat dit ingewy is.]]
**Ventersburg** is 'n dorp in die Lejweleputswa Distriksmunisipaliteit in die Vrystaat, in Suid-Afrika. Die dorp is sowat 50&nbsp;km suid van Kroonstad, 50&nbsp;km noord van Winburg, oos van Welkom en Virginia en lê op die N1 nasionale pad.

## Geskiedenis 
Die dorp is op die plaas Kromfontein uitgelê in 1872. Die eerste eienaar van die plaas was P.A. Venter na wie die dorp genoem is in 1857. Venter was 'n veldkornet en vriend van Moshoeshoe. Toe Venter in 1857 sterf, het sy seun BG Venter ingestem dat sy huis as 'n kerk gebruik kan word. 'n Dorp het op die kerkplaas ontwikkel en die eerste erwe is in 1872 verkoop. Formele proklamasie het in 1876 gevolg. Verskeie gevegte het tydens die Tweede Vryheidsoorlog in die omgewing plaasgevind.

## Distrik 
Die distrik van 1&nbsp;235&nbsp;km² is van gemengde boerdery afhanklik: beeste, skape, mielies en koring.

## Besienswaardighede 
Daar is oorblyfsels van 'n klipskans, in die buitewyke van die dorp, wat in 1858 gebou is. Die klipskans is gebou om mense van die omgewing teen die Basoeto's te beskerm tydens die Oranje-Vrystaat se eerste oorlog met die hulle. Waar die N1 nasionale pad die Sandrivier kruis, sowat 18&nbsp;km suid van die dorp, is die Sandrivierkonvensie gedenkteken. Dit is gebou om die konvensie wat op 17 Januarie 1852 geteken is te gedenk wat Zuid-Afrikaansche Republiek se onafhanklikheid van Brittanje waarborg.

## Sien ook 
* Gereformeerde kerk Ventersburg
* Lys van dorpe in Suid-Afrika
* NG gemeente Ventersburg
* Mmamahabane ('n township)
* Tswelangpele ('n township)

## Verwysings 
## Eksterne skakels
Samojeedse tale

Die **Samojeedse tale** is 'n taalgroep wat aan die ooste- en westekant van die Oeralgebergte in Rusland in Noordelike Eurasië deur altesaam ongeveer 30&nbsp;000 sprekers gepraat word. Die Samojeedse tale stam van die gemeenskaplike oertaal Proto-Samojeeds af en vorm saam met die Fins-Oegriese tale die Oeraalse taalfamilie.

## Onderafdelings 
Die Samojeedse tale word in 'n Noordelike en Suidelike groep onderverdeel:
; Noordelike Samojeeds
* Enets word moontlik nog deur 100 mense gepraat, word verder onderverdeel in Woud-Enets en Toendra-Enets
* Nganasaans word deur ongeveer 600 mens gepraat
* †Joeratsies, 'n nou uitgestorwe taal wat in die Jenisejrivier se omgewing gepraat is.

; Suidelike Samojeeds
* †Kamassies (*Kamas*), 'n nou uitgestorwe taal
* †Matories (*Motor*), 'n nou uitgestorwe taal
* †Koibal, 'n nou uitgestorwe taal
* Selkoeps (*Ostjak-Samojeeds*) is in 1994 na raming nog deur 1&nbsp;570 mense gepraat

## Verwysings 
## Eksterne skakels 
*  
*
Oegriese tale

Die **Oegriese tale** is 'n tak van die Fins-Oegriese taalfamilie. Dit sluit drie tale in naamlik Hongaars, en die twee Ob-Oegriese tale Ostjaaks en Wogoels. Die tale se gemeenskaplike oorsprong, Proto-Oegries het waarskynlik tussen 4000 v.C. en 200 v.C ontstaan toe Fins-Oegries in Oegries en Fins-Permies verdeel het. Dit is in Westelike Siberië, oos van die Oeralgebergte gepraat.

## Verwysings 
## Eksterne skakels
Ob-Oegriese tale

Die **Ob-Oegriese tale** is 'n tak van die Oegriese tale een van die hooftake van die Fins-Oegriese taalfamilie in die Oeraalse taalfamilie. Dit bestaan uit twee tale wat in Westelike Siberië gepraat word naamlik Ostjaaks en Wogoels. Die twee tale word in die gebied tussen die Oeralgebergte en die Ob- en Irtysjrivier gepraat.

Daar word gemeen dat die Ob-Oegriese tale oorspronklik in die Suidelike Oeralgebergte gepraat is wat ook gesien word as die oorsprong van die Oegriese tale. Hongaars het waarskynlik tydens die 11de eeu v.C. van Ob-Oegries geskei. Van ongeveer 500 jaar gelede is die Ob-Oegriese sprekers oos gedryf tot by die Ob- en Irtysjrivier deur die aankoms van Russe. Sommige Ob-Oegriese sprekers het tot so laat as die vroeë 20ste eeu nog oos van die Oeralgebergte vertoef.

Alhoewel die tale verwant is aan Hongaars, is die verbintenis los en is verskil die tale dramaties van mekaar. Ostjaaks en Wogoels daarenteen is nou verwant maar nie onderling verstaanbaar nie. Die Ob-Oegriese tale is later sterk deur Turkse tale, veral Tartaars, beïnvloed. Tot 1930 het die tale geen geskrewe of literêre tradisies gehad nie maar sedert 1937 word 'n aangepaste vorm van die Cyrilliese alfabet gebruik. Daar is egter geen beduidende tekste in die taal nie en dit het weinige amptelike gebruik.

Wogoels het ongeveer 3&nbsp;800 sprekers terwyl Ostjaaks ongeveer 14&nbsp;280 het, almal in Rusland.

## Verwysings
Ostjaaks

**Ostjaaks** of **Chanti** (ханты ясаң, *hantĩ jasaň*) is een van twee Ob-Oegriese tale, die ander is Wogoels, wat saam met Hongaars die Oegriese tak van die Fins-Oegriese groep in die Oeraalse taalfamilie vorm. Dit word in die okrugs van Chanto-Mansië (Russies: Ханты-Мансийский – *Chanti-Mansjiskii*) en Jamalo-Nenetsië (Яма́ло-Нене́цкий), sowel as in die Aleksandrowski- en Kargosokski-distrikte van die Tomsk-oblast in Rusland gepraat. Daar was volgens die sensus van 2010 9&nbsp;600 Ostjaakssprekers in Rusland.

## Skryfstelsels 
### Cyrilliese alfabet (weergawe vanaf 2000) 
### Cyrilliese alfabet (weergawe vanaf 1958) 
### Latynse alfabet (1931–1937) 
### Latynse alfabet (projek deur Andrej Pogadajef) 
## Verwysings 
## Eksterne skakels
Wogoels

**Wogoels** (Wogoels: маньси; *mansi* of моаньсь; *moans*, Russies: мансийский; *mansiiski*) is een van twee Ob-Oegriese tale, die ander is Ostjaaks, wat saam met Hongaars die Oegriese tak van die Fins-Oegriese groep in die Oeraalse taalfamilie vorm. Dit word langs die Obriver en sy sytakke gepraat insluitend in die Chanto-Mansië (Russies: Ханты-Мансийский - Chanti-Mansjiskii) outonome Okrug en die Sverdlovsk Oblast in Siberië in Rusland gepraat. Volgens die 1990 sensus was daar 3&nbsp;184 Wogoelssprekers in Rusland.

## Verwysings 
## Eksterne skakels 
*
São Tomé

**São Tomé** is die hoofstad en die grootste stad van São Tomé en Principe met 'n bevolking van 56&nbsp;166 in 2006 en 'n oppervlakte van 17&nbsp;km². Die naam beteken **Sint Thomas** in Portugees.
Fauresmith

[duimnael|links|270px|Fauresmith se huidige [NG gemeente Fauresmith|NG kerk. Mev. Bettie Botha, eggenote van ds. Hennie Botha, het die hoeksteen gelê op 6 Oktober 1962.]]

**Fauresmith** is 'n dorp in Suid-Afrika. Dit is 130&nbsp;km suidwes van Bloemfontein geleë. Die dorp, wat genoem is na ds. Phillip Faure en sir Harry Smith, is die tweede oudste dorp in die Vrystaat.

## Geskiedenis 
Met die vestiging van blankes in die omgewing het die behoefte vir 'n kerkplaas ontstaan. Na vele onderhandelinge met die Britse regering (sonder sukses), word daar eindelik 'n tydelike kerkie gebou op die plaas Sannahspoort - tans Fauresmith. Die kerkraad het daarna die plaas gekoop teen 14&nbsp;000 ryksdalers (£1&nbsp;050).  Dadelik is daar begin om erwe te verkoop ten einde fondse te bekom om 'n permanente kerkgebou op te rig.  Die verkoop van erwe was dan ook die gemeente se grootste bron van inkomste. Woonhuise, waarvan baie as kerkhuise gedien het (slegs gebruik as die eienaar kerk bywoon), het vinnig verrys. 'n Interessante verkoopsvoorwaarde was dat daar geen spiritualieë of ander sterk drank op enige van die erwe verkoop mag geword het nie. Die huidige gemeentes van Philippolis, Trompsburg, Edenburg, Petrusburg, Koffiefontein, Luckhoff en 'n groot deel van Jacobsdal het aan die gemeente behoort.   

Twee jaar voor die stigting van die dorp het die inmenging van die Britse regering in die binneland gelei tot die daaropvolgende militêre botsing tussen Boer en Brit te Boomplaats, sowat 30&nbsp;km van die huidige Fauresmith.

Op 30 Augustus 1851 is 'n vergadering gehou te Sannahspoort, maar bo-aan die notule staan die naam "Fauresmith".

Naas Bloemfontein was Fauresmith die belangrikste dorp en distrik in die Oranje Vrystaat.  Die eerste volksraad moes tussen die twee kies om te besluit watter een die hoofstad van die Oranje Vrystaat sou wees.  Met 'n meerderheid van twee stemme het die keuse op Bloemfontein geval.

Fauresmith het die twyfelagtige eer dat dit die Suid-Afrikaanse dorp is waar 'n gemeente van die Gereformeerde Kerk met die langste geskiedenis tot dusver ontbind het, want toe die plaaslike kerk in 2010 ophou bestaan, was dit 145 jaar oud.

## Omgewing 
Fauresmith is die enigste dorp in Suid-Afrika en een van slegs drie in die wêreld, waar die treinspoor in die middel van die hoofstraat loop.

Die dorp is welbekend in perdekringe vir die jaarlikse Internasionale Perde-uithourit wat in Julie plaasvind.  Gedurende die uithourit voltooi die perde met hul ruiters 205&nbsp;km oor die drie dae van kompetisie. 

Die winters is baie koud met nagtemperature van onder vriespunt wat algemeen voorkom.

## Bekende boorlinge 
* Nicolaas Havenga (1882-1957) - minister van finansies onder Eerste Ministers J. B. M. Hertzog (1929-1934) en D. F. Malan (1948-1954).
* Philippus Jacobus Olivier (1911-1958) - administrateur van Kaapland, na wie die Hoërskool PJ Olivier in Grahamstad genoem is.

## Sien ook 
* Gereformeerde kerk Fauresmith
* Lys van dorpe in Suid-Afrika
* NG gemeente Fauresmith

## Verwysings 
## Eksterne skakels 
* Die Fauresmith Webwerf
Pous Benedictus XI

**Benedictus XI**  was die 194ste pous van die Rooms-Katolieke Kerk van 1303 tot 1304.

## Biografie 
**Pous Benedictus XI** is gebore as **Niccolò Boccasini** in  1240 in Treviso, Italië. Hy sluit hom aan by die orde van die Dominikane en studeer en doseer teologie. In 1286 word hy provinsie-leier van die orde in Lombardye. In Mei 1296 word hy magister-generaal van die Dominikane. Hy was 'n kragtige verdediger van die beleid van Pous Bonifatius VIII en die pous bevorder hom tot kardinaal in 1298. Op 22 Oktober 1303 volg hy Pous Bonifatius VIII op en regeer tot sy dood op 7 Julie 1304. Hy word opgevolg deur Pous Clemens V. Die naam ‘Benedictus’ beteken 'geseënde’.

## Pontifikaat 
duimnael|links|200px|Kroning van Benedictus XI op 'n fresco in die Santa Maria Novella in Florence.
**Pous Benedictus XI** het verwikkel geraak in konflikte met die kardinale van die Colonna-familie. Weens die spanning wat die konflikte veroorsaak het, het hy in 1304 Rome verlaat en na Perugia gegaan. Hy het toegewings gemaak aan koning Philip IV (die Skone) van Frankryk en die bul “Cleris Laicos” amper volledig teruggetrek, maar het Guillaume de Nogaret en sy helpers, wat die aanslag op Pous Bonifatius VIII gepleeg het by Anagni, op 7 Junie 1304 geëkskommunikeer. Hy het ook die bul “Super cathedram” wat die bedelordes verbied het om te preek en bieg te hoor, teruggetrek.

Op 18 Desember 1303 bevorder die pous Niccolò Alberti OP tot kardinaal en op 19 Februarie 1304 vir Walter Winterburn OP.

Pous Benedictus X word deesdae as 'n teenpous beskou. In Pous Benedictus XI se tyd was dit egter nie so nie. Dit is die rede hoekom Pous Benedictus XI die getal XI en nie X gekies het om sy naam aan te dui. Dit het dan ook al die volgende Benedictus pouse se nommer met een aangeskuif.

## Verering 
**Pous Benedictus XI** is deur Pous Clemens XII salig verklaar op 24 April 1736. Sy feesdag is op 7 Julie.

## Bibliografie 
* Duff, Eamon (2001). *Saints and Sinners: A History of the Popes*, Yale University Press. .
* Maxwell-Stuart, P. G. (2002). *Chronicle of the Popes: The Reign-by-Reign Record of the Papacy from St. Peter to the Present*, Thames & Hudson. .

## Verwysings 
## Eksterne skakels 
* 
* 
* 
* 

## Nota 
Saamgestel en vertaal uit die Nederlandse, Engelse, Duitse en Franse wikipedia en aangevul uit ander bronne soos aangedui.

## Opvolging 
|}
Fins-Samiese tale

Die **Fins-Samiese tale** of **Fins-Lappiese tale **is 'n deelgroep van die Fins-Oegriese tale in die Oeraalse taalfamilie wat bestaan uit die Oosseefinse tale en die Samiese tale. Die tale word in die landstreke om die Oossee en verder Noord tot in die Noordelike poolsirkel gepraat. Dit sluit die twee grootste tale in die Finse been van die Fins-Oegriese tale in naamlik Fins en Estnies wat ook amptelike van Finland en Estland onderskeidelik is en van die Europese Unie.

Fins-Samies het waarskynlik in ongeveer 1200 v.C. ontstaan uit Fins-Wolgaïes wat verdeel het in in Fins-Samies en Wolgaïes wat vandag deur Mari en die Mordwiense tale Moksja en Erzja verteenwoordig word. Die vroeë Fins-Samies is meer wes naby die Oossee gepraat terwyl die Wolgaïese tale naby die groot draai in die Wolgarivier gepraat is. Fins-Samies het waarskynlik in omtrent 1000 v.C. in Oosseefins en Samies verdeel.

## Verwysings
Mordwiense tale

Die **Mordwiense tale** (Russies: мордовские языки - *mordowskie jaziki*) is 'n deelgroep van die Wolgaïese of Wolga-Finse tale in die Fins-Oegriese tak van die Oeraalse taalfamilie wat in die omgewing van die Wolgarivier deur die sogenaamde Wolga-Finne gepraat. Die groep bestaan uit twee tale naamlik Moksja en Erzja. Die enigste ander lewendige taal in die Wolgaïese groep is Mari. Uitgestorwe tale wat volgens aanname aan die Wolgaïese tale behoort het sluit Merjanies, Mesjtjeries (Russies: Мещерский) en Moeromies in.

Beide die Mordwiense tale het 'n geskrewe vorm. Die Erzja-skryftaal is in 1922 geskep en die van Moksja in 1923.

Moksja en Erzja word soms beskryf as aparte tale wat nie onderling verstaanbaar is nie en waar Russies as tussentaal gebruik moet word, en soms as dialekte met verskillende literêre tradisies as gevolg van verskille in fonologie, woordeskat en grammatika.

## Verwysings 
## Eksterne skakels 
*  
*
Permiese tale

Die **Permiese tale** is 'n deelgroep van die Fins-Permiese tale in die Fins-Oegriese tak van die Oeraalse taalfamilie. Die tale word in Rusland in die Oeralgebergte in die deelrepublieke Komi en Oedmoertië gepraat.

Die Permiese tale is:
* Komi
** Komi-Sirjeens
** Komi-Permjaaks
* Oedmoerts

Die Permiese tale het die vroegste van die Finse tak van die Fins-Oegriese tale weggebreek. Aangesien leenwoorde uit Tsjoewasjies in beide Oedmoerts en in Komi-Sirjeens en Komi-Permjaaks voorkom, word daar gemeen dat die Permiese tale tydens die bewind van die Wolga-Bulgare van die 7de eeu tot die 13de eeu nog 'n eenheid gevorm het.

## Verwysings 
## Eksterne skakels 
*  
*
Henning Klopper

**Henning Johannes Klopper**, (17 Januarie 1895 – 20 November 1985) was voorsitter van die ATKV van die SAS&H, LV vir Vredefort en later ook speaker van die Unie-Volksraad.

## Vroeë lewe 
Henning Klopper is op 17 Januarie 1895 in Parys in die Oranje-Vrystaat gebore as die seun van Hendrik Belthasar Louis Klopper en Christina Catharina Johanna van Aswegen.  Hy het sy skoolopleiding op Parys ontvang. Op 13 Maart 1911, toe hy sestien was, het hy by die Suid-Afrikaanse Spoorweë en Hawens (nou Transnet) aangesluit. Hy was ook ’n stigterslid en die eerste voorsitter (van 5 Junie 1918 tot 26 Junie 1926) van die Afrikaner Broederbond, wat op 5 Junie 1918 gestig is.

## Loopbaan 
In die middel 1920's was Klopper die eerste welsynswerker wat op versoek van Mabel Jansen Natal toe gekom het om welsynwerk onder die spoorwegamptenare te doen wat van 1924 af deur die Pakt-regering, bestaande uit genl. J.B.M. Hertzog se Nasionale Party en die Arbeidersparty, verarmde Afrikaners, veral van die Witwatersrand, as spoorwegwerkers na Natal gestuur het om die armblankevraagstuk te bekamp.

Op ’n buitengewone kongres wat op 2 Oktober 1933 in Bloemfontein gehou is, is Henning Klopper verkies tot die eerste voorsitter van die ATKV. In 1937, op die sewende kongres van die ATKV is hy verkies tot hoofamptenaar met ’n salaris van £800 tot £1&nbsp;000 per jaar. Onder sy bestuur het die ATKV die plaas Hartenbosch, ongeveer agt kilometer van Mosselbaai, gekoop by mnr. Nic Meyer om as vakansie-oord in te rig.

In 1938 is Henning Klopper aangewys as die Hoofleier van die 1938-Ossewatrek. By al die groot feeste landswyd het hy toesprake gelewer en die boodskap van Afrikaner-eenheid oorgedra. Klopper was oortuig daarvan dat die Simboliese Ossewatrek van 1938 die oorwinning van die Nasionale Party in 1948 tot gevolg gehad het, asook die referendum wat gelei het tot republiekwording in 1961.

Op 7 Julie 1943 bedank hy by die Spoorweë toe hy as LV (Lid van die Unie-Volksraad) vir Vredefort verkies is. Hy is ’n stigterslid en ’n uitvoerende Komiteelid van die eerste taalvereniging in Transvaal, asook medestigter van die eerste kunswedstryde in die Noorde. Klopper was ook die Hoofleier van die Nasionale Party met sy stigtiging in 1944 Suidwes, voorsitter van die Reëlingskomitee van die Nasionale Party-kongres in die Oranje Vrystaat en was jare lank voorsitter van die gekose komitee oor Spoorwegsake, asook van ’n aantal onderkomitees en gekose komitees van die Unie-Volksraad. In 1955 is hy verkies tot adjunk-voorsitter van die Raad en in 1957 tot Speaker en Voorsitter van die Unie-Volksraad.
* Tydens die Simboliese Ossewatrek van 1938 het Henning Klopper een van die sewe bome geplant op die historiese terrein by Vegkop naby Heilbron.
* ’n Saal op die terrein van die FAK se rivierplaas aan die Vaalrivier, Udolopho, word die Henning Klopper Gedenksaal genoem.

## Bronne 
* Van Wyk, At. 1977. Mev. M.M. Jansen: Pomptrollie en riksja. Nienaber, Stoffel. *Tuinprovinsie Natal*. Kaapstad: Tafelberg.

## Verwysings
Geografiese tong

'n **Geografiese tong** is 'n genetiese variasie van die tong, wat gekenmerk word aan sy voorkoms (dié van 'n kaart) en verhoogde sensitiwiteit. Dit is nie 'n siekte of 'n aandoening nie. Die geografiese of "kaart"-agtige voorkoms en sensitiwiteitsvlak kan wissel. 

Die bokant van 'n tong is bedek met klein uitsteeksels: tongpapille. Op 'n geografiese tong is daar rooi vlekke op die tong met aangrensende wit-grys vlekke. Die ouer papille val af van die tong af, maar kan tot 10 dae neem om terug te groei. In die rooi vlekke is daar geen papille nie, terwyl daar 'n oorvloed papille in die witterige areas is. Die vlekke kan verskyn, rondskuif of verdwyn na ure of selfs dae en kan hulle grootte en vorm verander. 'n Geografiese tong is soms meer sensitief, siende dat sommige stowwe (byvoorbeeld asyn, vrugtesap of branderige speserye) soms 'n brandende sensasie kan veroorsaak. 

Geografiese tong word met 'n aantal verskeie genes geassosieer en is oorerflik. Dit word ook meer dikwels aangetref in mense wat meer omgewingsensitief is, d.w.s. mense wat gevoelig is vir allergieë, ekseem en asma. 

Die effekte van 'n geografiese tong word soms vererger deur stres of wisselings in hormoonvlakke.
Benito Pérez Galdós

**Benito Pérez Galdós** (* 10 Mei 1843 in Las Palmas de Gran Canaria; † 4 Januarie 1920 in Madrid) was 'n Spaanse romanskrywer, dramaturg en politikus.
Yamoussoukro

duimnael|links|Kleurvolle baoulé-doeke wat in Yamoussoukro gemaak word
**Yamoussoukro** is sedert 1983 die hoofstad van Ivoorkus. Die stad het 'n oppervlakte van 3&nbsp;500&nbsp;km² en in 2005 was die bevolking 200&nbsp;659.

## Eksterne skakels 
*  Amptelike webwerf
*
Butare

**Butare** (voorheen: **Astrida**) is 'n stad in die suid van Rwanda. In 2002 die stad het 'n bevolking van 77&nbsp;000.
Gitarama

**Gitarama** is die tweede grootste stad in Rwanda. In 2002 het die stad 'n bevolking van 84&nbsp;669 gehad.
Wolgaïese tale

Die **Wolgaïese tale** of Fins-Wolgaïese tale is 'n deelgroep van die Fins-Oegriese tale in die Oeraalse taalfamilie wat in die omgewing van die Wolgarivier deur die sogenaamde Wolga-Finne gepraat word. Die groep sluit Mari en die Mordwiense tale in wat weer uit die tale Moksja en Erzja bestaan. Uitgestorwe tale wat volgens aanname tot die Wolgaïese tale behoort het, sluit Merjanies, Mesjtjeries (Russies: Мещерский) en Moeromies in.

Wolgaïes tesame met die Oosseefinse tale vorm die Fins-Wolgaïese groepering van die Fins-Permiese tale wat na raming in die 3de millennium v.C. van die Permiese tale geskei het. Daar word geskat dat Wolgaïes self in sy onderskeie deeltale verdeel het in ongeveer 1200&nbsp;v.C.

## Verwysings
Alatri

**Alatri** is 'n stad en munisipaliteit in die Italiaanse provinsie Frosinone (administratiewe gewes Latium) met 'n bevolking van sowat 30&nbsp;000 in 2010.
Chris van Niekerk (politikus)

**Christiaan Andries van Niekerk** (26 Augustus 1876 – 2 Januarie 1966) was ’n kommandant in die Tweede Vryheidsoorlog, volksraadlid vir Boshof van 1910-1924, ’n senator van 1924-1961 en die President van die Senaat van 1930-1940 en weer van 1948-1961.

Chris van Niekerk is op 26 Augustus 1876 by Vegkop (Heilbron) gebore, waar hy groot word in ’n eenvoudige boerehuis, op die plaas Vaalkrans (6000 morg) tussen Heilbron en Kroonstad. Hy was reeds tien jaar oud toe hy vir die eerste keer ’n heining van doringdraad te siene gekry het. Die plaasskole van daardie tyd was maar ’n tref-en-trap storie en as die plaaswerk dit vereis het, moes die skool maar eers wag. Later is hy na Heilbron se skool en vandaar in 1892 na Wellington, Kaap.

Op die ouderdom van 23 matrikuleer hy in Wellington en gaan studeer verder in die teologie by die Victoria Kollege op Stellenbosch. Skaars daar, toe breek die oorlog uit en hy kom sluit aan by die Middel-Valsrivierkommando en vertrek na die Natalse grens. Hy word gewond en teruggestuur na Heilbron vir verpleging. Tydens 1900 word hy daar skoolhoof. Hy was egter skaars gesond of hy meld weer aan vir diens en neem deel aan talle veldslae tydens die oorlog. Hy was generaal De Wet se regterhand. Iak de Wet, seun van generaal De Wet vertel hoe kommandant Van Niekerk op ’n keer gedurende die Tweede Vryheidsoorlog op vernuftige wyse die Engelse ontglip het deur in ’n matjiesriet-waterkuil te spring toe hy gejaag is. Daar het hy onder die water so stil gelê dat net sy neus tussen die riete uitsteek. Die Engelse het met hulle bajonette in die water gesteek en ook skote afgevuur maar Van Niekerk het met sy lewe daarvan afgekom. Die swaarste dag in sy lewe was egter op 31 Mei 1902. Hy was een van sestig Boereleiers wat by Vereeniging moes gaan onderhandel oor vrede en/of oorgawe. In sy boek “Maar Één Soos Hy”, skryf H.C. Hopkins sy woorde soos volg neer: “Hierdie groot hartseer is spoedig vervang met doelgerigte take om sy volk weer op te hef”.  Kommandant Van Niekerk was een van die ses Boereleiers wat teen die vredesverdrag gestem het. Hulle het met 54 teen 6 verloor en die Vrede van Vereeniging is geteken.

Van Niekerk het die taak om in die Kompensasieraad te dien en die Boere weer te help ophef aanvaar. Later word hy weer skoolhoof op Boshof, lid van die Vrystaatse wetgewende vergadering en uiteindelik Volksraadslid vir Boshof. Hier sou hy verder vorder tot onbestrede president van die Senaat. In talle krisisse sou hy leiers help versoen en vlamme help blus. Talle eretoekennings is aan hom gegee, onder andere twee ere-doktorsgrade van Stellenbosch en Bloemfontein se Universiteite. In 1961 is erelidmaatskap aan die Suid-Afrikaanse Akademie vir Wetenskap en Kuns aan Van Niekerk toegeken en 1962 is die eerste D.F. Malanmedalje van die Akademie aan hom toegeken. Talle plekke is na hom vernoem en sy geskiedenis is saamgevat in die reeds vermelde boek van Hopkins. Ook die skool in Vredefort is na hom vernoem. Van Niekerk was bekend vir sy nederigheid – die dag toe hy sy ere-doktorsgraad ontvang het, het hy gesê:  “Maar ek is dan nog net so dom”.

## Verwysings 
## Bronne 
*
Almere

**Almere** is 'n munisipaliteit en stad in die Nederlandse provinsie Flevoland. Die munisipale gebied het sowat 218&nbsp;000 inwoners (2021) en 'n oppervlakte van 249&nbsp;km². Die munisipaliteit is in 1984 gestig.

Almere is ook die grootste stad van die provinsie en die sesde grootste stad in Nederland. Bowendien is Almere een van die jongste stede in Nederland – die eerste huis is eers soos onlangs as 1976 voltooi.

Sedert 2005 beskik die munisipaliteit ook oor 'n professionele sokkerspan: Almere City FC.

## Wyke 
Wyke van die stad Almere:
Almere Buiten, Almere Haven, Almere Hout, Almere Pampus, Almere Poort en Almere Stad.
Edenville

**Edenville** is 'n klein landboudorp in die Noord-Vrystaat, in Suid-Afrika. Die dorp is 48&nbsp;km noordoos van Kroonstad en 50&nbsp;km suidwes van Heilbron.

## Geskiedenis 
Edenville is op 29 Oktober 1912 op die plase Welgelegen, Landgoed en Erfdeel-Noord aan die bolope van die Doringspruit geproklameer nadat die plaaslike gemeenskap petisies vir 'n nuwe dorp ingedien het. Die dorp het in 1922 'n munisipaliteit geword. Die naam verwys blykbaar na die Bybelse Hof van Eden.

Die NG gemeente Edenville is op 13 Augustus 1913 gestig. Die kerkgebou, een van Johannes Rienk Burg se vyf NG kerk-ontwerpe, is op 7 April 1922 deur ds. J.D. Kestell ingewy.

## Distrik 
Die belangrikste produkte geproduseer is mielies, vleis en suiwelprodukte. Daar is ook 'n groot graanmeule op die dorp.

## Sien ook 
* Lys van dorpe in Suid-Afrika

## Bronne 
* Op Pad in Suid-Afrika. B.P.J. Erasmus. 1995. 
* Ensiklopedie van Suidelike Afrika, Eric Rosenthal, 1967
* Olivier, ds. P.L. (samesteller), *Ons gemeentelike feesalbum*. Kaapstad en Pretoria: N.G. Kerk-uitgewers, 1952.

## Verwysings
Hertzogville

**Hertzogville** is 'n landboudorp in die noordwes-Vrystaat, in Suid-Afrika.

## Geskiedenis 
[duimnael|links|120px|Hertzogville is genoem na genl. [Barry Hertzog|J.B.M. Hertzog.]]

Voor die stigting van die NG gemeente Boshof in 1856 moes die inwoners van die omgewing wat baie later Hertzogville sou word, Bloemfontein toe gaan vir inkopies en om hul kerklike voorregte uit te oefen. Boshof was steeds baie ver; daarom het die boere net die naweek lange Nagmaal bygewoon, wanneer hulle ook voorraad aangekoop het. So het die gedagte aan ’n nuwe dorp ontstaan omdat die mense afvallig begin raak het weens die groot afstand na die naaste kerk. Toe reeds was daar heelwat plaasskole in die omgewing, enkele Jodewinkels op plase en selfs ’n herberg op Kareespruit.

Die Tweede Vryheidsoorlog het die droom van ’n dorp onderbreek. In Junie 1902 het die boere na hul verwoeste plase teruggekeer. Die gemeenskap moes uit die as opstaan en van vooraf begin.  Eers in 1911 was daar weer ’n algemene gevoel vir dorpstigting. Talle vergaderings is gehou om ’n geskikte ligging te kies. Omdat eenstemmigheid nie bereik kon word nie, is die provinsiale administrasie gevra om ’n kommissie aan te stel, wat al drie die voorgestelde plase afgekeur het. Hulle stel wel ene De Waal se plaas Donkerfontein voor.

Die 1914-rebellie het die gemeenskap verdeel, maar nogtans is ’n nege-man-kommissie aangestel wat die Donderfontein vir £6 000 by die weduwee De Waal koop. In 1915 kom belanghebbendes byeen in die waenhuis van die plaaswoning, later die pastorie, om oor die te stigte dorp se naam te besluit. Die een voorstel was Gladstone, ter ere van die eerste goewerneur-generaal van die Unie en die ander Hertzog, na die leier van die Nasionale Party, genl. J.B.M. Hertzog. Al dadelik het landmeters erwe begin opmeet en op 15 Desember 1915 verskyn die proklamasie van die nuwe dorp in die Staatskoerant.

## Distrik 
Bees- en skaapboerdery en leeglê is die belangrikste bedrywighede in die distrik.

## Sien ook 
* NG gemeente Hertzogville
* Lys van dorpe in Suid-Afrika
* Malebogo (sy township)

## Bronne 
*
*
## Verwysings
Koppies

: ''Vir die landvorm ('n koppie of eilandberg), sien inselberg.''

[duimnael|links|240px|Koppies se huidige [NG gemeente Koppies|NG moederkerk.]]
**Koppies** is 'n dorp in die Noord-Vrystaat, in Suid-Afrika, tussen Kroonstad en Sasolburg.

## Geskiedenis 
Die naam is afgelei van die naam van die plaas Honingkopjes waarop die dorp onder die bestuur van die destydse Departement van Lande in 1910 uitgelê is. Munisipale status is in 1926 aan die dorpie toegeken.

## Distrik 
Die distrik is 1 550&nbsp;km2 groot. Mielies, graansorghum, grondbone, wol, skaapvleis en suiwel is van die vernaamste produkte wat geproduseer word. Daar is ook 'n poeiermelkfabriek in die dorp. Daar is 'n natuurreservaat rondom die Koppiesdam buite die dorp.

## Sien ook 
* Koppiesdam
* Gereformeerde kerk Koppies
* Lys van dorpe in Suid-Afrika
* NG gemeente Koppies

## Verwysings 
## Bronne 
* Op Pad in Suid-Afrika. B.P.J. Erasmus. 1995. 
* Ensiklopedie van Suidelike Afrika, Eric Rosenthal, 1967
Petrusburg

**Petrusburg** is 'n klein landboudorp in die Vrystaat, in Suid-Afrika, tussen Bloemfontein en Kimberley. Die dorp is genoem na Petrus Albertus Venter. Sy boedel het die geld voorsien om die plaas Diepfontein te koop waarop die dorp uitgelê is. Die dorp en omliggende omgewing (Bolokanang) word bedien deur die Gekombineerde Skool AJC Jooste. 

## Distrik 
Gemengde boerdery word beoefen in die distrik van 3 000&nbsp;km2 wat in 1863 uit die distrik Fauresmith gesny is. Skaapboerdery is die belangrikste tipe veeboerdery, terwyl mielies en aartappels die belangrikste gewasse is. Daar is verskeie soutpanne in die omgewing. Die Slag van Poplar Grove het hier naby plaasgevind tydens die Tweede Vryheidsoorlog.

## Sien ook 
* Gereformeerde kerk Petrusburg
* Lys van dorpe in Suid-Afrika
* Emmaus, middelpunt van Suid-Afrika, ongeveer 20&nbsp;km van die dorp.

## Bronne 
* Op Pad in Suid-Afrika. B.P.J. Erasmus. 1995 

## Verwysings